Ga̱a ne̱ cataj uún Jesús rihaan nij soꞌ a:
―Ya̱ ya̱ cata̱j xnaꞌanj ꞌu̱nj rihaan soj cuano̱ se vaa xa̱ꞌ síí ne atúj taꞌyaa rej nu̱u̱ nij matzinj ne̱ avii raa̱ chingá rej nu̱u̱ nij xoꞌ,
tza̱j ne̱ síí itu̱u̱ me soꞌ ado̱nj.
Tza̱j ne̱ síí atúj taꞌyaa roꞌ,
soꞌ me síí tumé matzinj yoꞌ ado̱nj.
Dan me se xꞌnúj taꞌyaa rihaan soꞌ,
ꞌyaj síí tumé taꞌyaa,
ga̱a ne̱ uno nij matzinj snana̱ soꞌ a.
Ga̱a ne̱ nacúún soꞌ man nij matzinj aꞌmii soꞌ se‑chuvi̱i ꞌo̱ ꞌo̱ nij xoꞌ,
ga̱a ne̱ ꞌanj nica̱j soꞌ man nij xoꞌ xeꞌ ado̱nj.
Ga̱a quisíj quirii soꞌ man nij xoꞌ xeꞌ,
ne̱ noco̱ꞌ nij matzinj xcó soꞌ,
cheꞌé se uꞌyón nij xoꞌ snana̱ soꞌ ado̱nj.
Tza̱j ne̱ ꞌó yuvii̱ me se se̱ canocoꞌ nij xoꞌ man ꞌó soꞌ,
tana̱nj cuna̱nj nij xoꞌ rihaan ꞌó soꞌ,
cheꞌé se se̱ cunuu ya̱a̱n uxrá nij xoꞌ snana̱ ꞌó soꞌ a̱ maꞌ ―taj Jesús a.
Dan me se ase vaa ꞌo̱ cuentó vaa nana̱ nihánj nana̱ caꞌmii Jesús rihaan nij soꞌ,
tza̱j ne̱ ne xca̱j nij soꞌ cuentá me taj nana̱ nihánj a̱ maꞌ.
Cheꞌé dan cataj uún Jesús a:
―Ya̱ ya̱ cata̱j xnaꞌanj ꞌu̱nj rihaan soj cuano̱ se vaa ase vaa taꞌyaa rej atúj nij matzinj roꞌ,
da̱nj vaa ꞌu̱nj a.
Dan me se xa̱ꞌ ta̱ranꞌ nij síí caꞌnaꞌ ga̱a rque̱ doj,
tza̱j ne̱ ase vaa síí itu̱u̱ vaa nij soꞌ a.
Tza̱j ne̱ ne cuno̱ nij matzinj rihaan nij soꞌ a̱ maꞌ.
Dan me se ase vaa taꞌyaa yoꞌ vaa ꞌu̱nj,
ne̱ síí atúj rej nicu̱nꞌ ꞌu̱nj roꞌ,
soꞌ me síí amán rá niꞌya̱j manj a.
Nani̱i̱ soꞌ rihaan sayuun,
ne̱ veꞌé catu̱u̱ soꞌ,
ne̱ veꞌé cu̱riha̱nj soꞌ,
ne̱ nari̱ꞌ soꞌ coj chri̱nꞌ cha̱ soꞌ na̱nj ado̱nj.
’Xa̱ꞌ síí itu̱u̱,
tza̱j ne̱ me ina̱nj rá soꞌ quiꞌya̱j itu̱u̱ soꞌ matzinj do̱ꞌ,
ticavi̱ꞌ soꞌ matzinj do̱ꞌ,
tinavi̱j soꞌ matzinj do̱ꞌ ado̱nj.
Cheꞌé dan atúj soꞌ rej nu̱u̱ nij matzinj a.
Tza̱j ne̱ ꞌu̱nj me se caꞌnáꞌ ꞌu̱nj cheꞌé se me rá ꞌu̱nj ꞌo̱ ga̱a̱ iꞌna̱ꞌ nij xoꞌ,
ne̱ niꞌndaj ya̱ ga̱a̱ xe̱j nimán nij xoꞌ,
qui̱ꞌyáj chugua̱nj.
’Ne̱ ꞌu̱nj roꞌ,
me síí veꞌé ya̱ ya̱ tumej nij matzinj,
ne̱ caꞌne̱j nimanj cavi̱j cheꞌé nij xoꞌ ado̱nj.
Xa̱ꞌ mozó,
tza̱j ne̱ né si̱j da̱a̱n matzinj tumé sa̱ꞌ matzinj me soꞌ maꞌ.
Si̱j ꞌyaj canaán saꞌanj u̱u̱n me soꞌ,
ne̱ cheꞌé dan sese neꞌen soꞌ xcuu xcaꞌyanj caꞌnu̱ꞌ,
ne̱ chuꞌviꞌ soꞌ,
ne̱ tanáj soꞌ matzinj yoꞌ,
ne̱ unánj soꞌ a.
Ga̱a ne̱ tanáj maꞌa̱n soꞌ man nij matzinj,
ga̱a ne̱ ta̱ꞌaa xcaꞌyanj yoꞌ man nij matzinj,
ne̱ ti̱chaꞌnuu̱ xcaꞌyanj yoꞌ man nij xoꞌ na̱nj ado̱nj.
Da̱nj ꞌyaj mozó yoꞌ,
cheꞌé se mozó u̱u̱n me soꞌ,
ne̱ ne rihuun rá soꞌ sese quira̱nꞌ nij matzinj sayuun maꞌ.
’Ne̱ xa̱ꞌ ꞌu̱nj,
tza̱j ne̱ si̱j tumé sa̱ꞌ man nij matzinj mej,
ne̱ neꞌenj man nij matzinj noco̱ꞌ manj,
ne̱ neꞌen nij xoꞌ manj na̱nj á.
Dan me se neꞌen Réj Yaꞌanj manj,
ne̱ neꞌenj man Réj,
ne̱ ase vaa ꞌu̱nj ga̱ Réj roꞌ,
da̱nj vaa daán ꞌu̱nj matzinj ga̱ ꞌu̱nj chugua̱nj.
Ne̱ aꞌnéé nimanj cavi̱j cheꞌé nij xoꞌ ado̱nj.
Ne̱ vaa doj daán ꞌu̱nj matzinj uún,
tza̱j ne̱ nuviꞌ nij xoꞌ rej nu̱u̱ nij matzinj nihánj maꞌ.
Ne̱ vaa cheꞌé caꞌna̱ꞌ ꞌó matzinj yoꞌ uún,
qui̱ꞌyáj,
ne̱ cuno̱ nij xoꞌ snana̱ ꞌu̱nj a.
Ga̱a ne̱ cunu̱u chre̱ꞌ nij xoꞌ ga̱ matzinj nihánj,
ga̱a ne̱ tu̱mé ꞌu̱nj man cunuda̱nj nij xoꞌ ado̱nj.
’Dan me se caꞌnéé nimanj cavi̱j,
ne̱ cunu̱u iꞌna̱ꞌ uún ꞌu̱nj,
ne̱ cheꞌé dan ꞌe̱e̱ rá Réj Yaꞌanj manj ado̱nj.
Taj va̱j síí rquee̱ manj cavi̱j maꞌ.
ꞌO̱ se ma̱ꞌanj aꞌnéé nimanj cavi̱j na̱nj á.
Dan me se ꞌu̱nj me síí no̱ xcúún caꞌne̱j nimanj cavi̱j,
ne̱ ꞌu̱nj me síí no̱ xcúún cunu̱u iꞌna̱ꞌ uún ado̱nj.
Nihánj me suun caꞌneꞌ Réj Yaꞌanj rihanj na̱nj ado̱nj ―taj Jesús rihaan nij soꞌ a.
Ga̱a ne̱ cuxraꞌ taꞌa̱j uún nij yuvii̱ israelitá man nij soꞌ,
ga̱a cuno nij soꞌ nana̱ yoꞌ a.
Dan me se taꞌa̱j nij soꞌ cataj a:
―Nu̱u̱ nana̱ chre̱e nimán soꞌ,
ne̱ snúú soꞌ na̱nj á.
Taj cheꞌé cuno̱ soj snana̱ soꞌ maꞌ ―taj taꞌa̱j nij soꞌ rihaan tuviꞌ nij soꞌ,
niꞌya̱j nij soꞌ man Jesús a.
Tza̱j ne̱ ꞌó taꞌa̱j nij soꞌ cataj a:
―Né na̱na̱ chre̱e nuû nimán síí nihánj a̱ maꞌ.
ꞌO̱ se se̱ guun nucua̱j síí nu̱u̱ nana̱ chre̱e nimán nacuxra̱ꞌ soꞌ rihaan síí tuchri̱i a̱ maꞌ ―taj ꞌó taꞌa̱j nij soꞌ a.